b'\n_START_ARTICLE_\nEgon Schiele\n_START_SECTION_\n\xc5\xbdivotopis\n_START_PARAGRAPH_\nPo zavr\xc5\xa1etku osnovne \xc5\xa1kole, upisao je 1906. godine slikarstvo i crtanje na Akademiji lijepih umjetnosti u Be\xc4\x8du, ali se ubrzo razo\xc4\x8darao njenim konzervativizmom. Ubrzo je sreo slikara Gustava Klimta, koji je nadalje utjecao na njegov rad i \xc5\xbeivot. Schiele je napustio Akademiju 1909. godine i osnovao Novu umjetni\xc4\x8dku grupu s drugim nezadovoljnim studentima._NEWLINE_Slikao je uglavnom u maniru secesije, pod Klimtovim uticajem. Sudjeluje na secesijskim izlo\xc5\xbebama tijekom sljede\xc4\x87ih godina (1909. Kunstschau, Be\xc4\x8d; 1911. i kasnije, M\xc3\xbcnchen). Ve\xc4\x87 oko 1910. slika portrete i pejza\xc5\xbee i u ekspresionisti\xc4\x8dkom maniru i postaje tra\xc5\xbeen slikar, s odgovaraju\xc4\x87om zaradom. Tome je doprinijelo prijateljstvo s likovnim kriti\xc4\x8darem Arthurom Roesslerom i kolekcionarem Heinrich Beneschom. Godine 1911. napu\xc5\xa1ta Be\xc4\x8d i \xc5\xbeivi u malim selima, sa sedamnaestogodi\xc5\xa1njom prijateljicom. Vodi nekonformisti\xc4\x8dki na\xc4\x8din \xc5\xbeivota, pa ga iz prvog sela protjeruju, a u drugom uhi\xc4\x87uju 1912. godine zbog zavo\xc4\x91enja maloljetnice. Prilikom pretresa studija na\xc4\x91en je veliki broj erotskih crte\xc5\xbea i slika. Sud ga ne osu\xc4\x91uje zbog zavo\xc4\x91enja, nego zbog pornografije koja je bila dostupna djeci. Osu\xc4\x91en je na 24 dana zatvora, koje je izdr\xc5\xbeao. Nastavio je izlagati sa svojom Novom umjetni\xc4\x8dkom grupom: u Pragu 1910. i Budimpe\xc5\xa1ti 1912. godine. Prvu samostalnu izlo\xc5\xbebu imao je u M\xc3\xbcnchenu 1913. godine, a sljede\xc4\x87u u Parizu 1914. godine. Godine 1915. godine o\xc5\xbeenio se je susjedom Edith Harms, koja je potekla iz srednjeg stale\xc5\xbea. Iste godine mobiliziran je u austrijsku vojsku, ali je nastavio slikati brzim tempom. Veliku slavu do\xc5\xbeivio je na 49. izlo\xc5\xbebi secesije u Be\xc4\x8du 1918. godine: prihva\xc4\x87eno mu je pedeset radova i izlo\xc5\xbeeno u glavnom hodniku. Cijene njegovih slika ponovo su porasle._NEWLINE_Umro je 31. listopada 1918. godine od \xc5\xa1panjolske gripe. Samo tri dana ranije umrla je i Edith od iste bolesti.'